Document ID: 32008R0228

KOMISSION ASETUS (EY) N:o 228/2008,
annettu 13 päivänä maaliskuuta 2008,
asetuksen (EY) N:o 595/2004 muuttamisesta maidon toimituksia ja suoramyyntiä koskevien tarkastusten intensiteetin osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan maksun vahvistamisesta 29 päivänä syyskuuta 2003 annetun neuvoston asetuksen (EY) N:o 1788/2003 (1) ja erityisesti sen 24 artiklan,
sekä katsoo seuraavaa:
(1)
Asetuksen (EY) N:o 1788/2003 soveltamista koskevista yksityiskohtaisista säännöistä annetun komission asetuksen (EY) N:o 595/2004 (2) 22 artiklan 1 kohdassa säädetään toimituksia ja suoramyyntiä koskevien tarkastusten vähimmäisintensiteetistä. Nämä tarkastukset on sisällytettävä riskianalyysin perusteella laadittuun yleiseen valvontasuunnitelmaan.
(2)
Bulgaria ja Romania soveltavat maksujärjestelmää ensimmäistä kertaa markkinointivuoden 2007/2008 kahdentoista kuukauden jakson aikana. Uuden järjestelmän soveltamisen helpottamiseksi näiden jäsenvaltioiden tulisi saada vähentää toimituksia koskevien tarkastusten intensiteettiä yhden vuoden mittaisen siirtymäkauden ajan.
(3)
Kokemus on osoittanut, että erityisesti suoramyyntiä harjoittaa jäsenvaltioissa yhä merkittävä määrä tuottajia, joilla on vain yksi tai kaksi lehmää. Näiden tuottajien kohdalla saman tarkastusintensiteetin jatkaminen aiheuttaa kohtuuttoman hallinnollisen rasituksen ja saattaa kääntää tarkastustoimenpiteiden päähuomion pois riskialttiimmista toimista. Siksi olisi asianmukaista vähentää tarkastusten intensiteettiä sellaisten pienten suoramyynnin harjoittajien kohdalla, joiden tuotantomäärä maitona ilmaistuna on alle 5 000 kg.
(4)
Jotta mukautetun tarkastusintensiteetin aikaansaama keventynyt hallinnollinen rasite hyödyttäisi jäsenvaltioita, ja koska asetuksen (EY) N:o 595/2004 19 artiklan 2 kohdan mukaan osa tarkastuksista on tehtävä asianomaisen kahdentoista kuukauden jakson aikana ja osa kahdentoista kuukauden jakson jälkeen, on asianmukaista soveltaa mukautettua tarkastusten intensiteettiä markkinointivuoden 2007/2008 kahdentoista kuukauden jakson aikana eli jaksolla, joka alkaa 1 päivänä huhtikuuta 2007 ja päättyy 30 päivänä maaliskuuta 2008.
(5)
Sen vuoksi asetusta (EY) N:o 595/2004 olisi muutettava.
(6)
Tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 595/2004 22 artikla seuraavasti:
1)
Korvataan 1 kohdan a alakohta seuraavasti:
”a)
kaksi prosenttia tuottajista markkinointivuoden 2007/2008 kahdentoista kuukauden jakson osalta ja sitä seuraavien kahdentoista kuukauden jaksojen osalta, lukuun ottamatta Bulgariaa ja Romaniaa, joissa vähintään yksi prosentti tuottajista on tarkastettava markkinointivuoden 2007/2008 kahdentoista kuukauden jakson osalta;”.
2)
Korvataan 2 kohta seuraavasti:
”2. Edellä 21 artiklan 2 kohdassa tarkoitettujen tarkastusten on katettava vähintään:
a)
viisi prosenttia tuottajista; tai
b)
seuraavat kaksi ryhmää:
i)
yksi prosentti tuottajista, joiden suoramyynnin tilakohtainen viitemäärä on alle 5 000 kg ja joiden ilmoitettu maidon tai maitona ilmaistujen tuotteiden suoramyynti kyseessä olevan kahdentoista kuukauden jakson aikana on alle 5 000 kg;
ii)
viisi prosenttia tuottajista, jotka eivät täytä i alakohdassa säädettyjä edellytyksiä.”
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä huhtikuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä maaliskuuta 2008.

Labels: 17
6
15